《金缕曲 余自遭变以来，久抛笔砚，春光过半，肠断泪流，无可自解，聊寄长调以写悲怀》
清代·张玉珍

小院春寒冽。又无端、过了清明，断肠时节。剪纸招魂招不得，路黑关山影灭。

但只有、愁心凝结。五载离情空缱绻，苦而今、踪迹成鸿雪。

歌宛转，复呜咽。

林中杜宇应啼血。看天边、月缺犹圆，几曾长缺。命薄蛾眉千古恨，旧事何堪重说。

化梦里、双飞胡蝶。一霎光阴如露电，愿黄泉、碧落休言别。

生已负，死同穴。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。